ഇബ്രാഹിംകുഞ്ഞിന് എതിരായ ഇഡി അന്വേഷണം സ്റ്റേ ചെയ്തു കൊച്ചി: നോട്ടുനിരോധന സമയത്ത് ചന്ദ്രിക ദിനപത്രത്തിന്റെ അക്കൗണ്ടിലൂടെ പത്തു കോടി രൂപയുടെ കള്ളപ്പണം വെളുപ്പിച്ചെന്ന പരാതിയില് മുന് മന്ത്രി വി.കെ. ഇബ്രാഹിം കുഞ്ഞിനെതിരേയുള്ള എന്ഫോഴ്സ്മെന്റ് ഡയറക്ടറേറ്റിന്റെ ഇഡി അന്വേഷണം ഹൈക്കോടതി സ്റ്റേ ചെയ്തു. തനിക്കെതിരേ അന്വേഷണം നടത്താനുള്ള സിംഗിള് ബെഞ്ച് വിധിക്കെതിരെ ഇബ്രാഹിം കുഞ്ഞ് നല്കിയ അപ്പീലില് ചീഫ് ജസ്റ്റീസ് എസ്. മണികുമാര്, ജസ്റ്റീസ് ഷാജി. പി. ചാലി എന്നിവരുള്പ്പെട്ട ഡിവിഷന് ബെഞ്ചാണു സ്റ്റേ അനുവദിച്ചത്. തന്റെ വാദം കേള്ക്കാതെയാണു സിംഗിള് ബെഞ്ച് വിധി പറഞ്ഞതെന്നും ഇതു സ്വാഭാവിക നീതിയുടെ നിഷേധമാണെന്നുമായിരുന്നു ഇബ്രാഹിം കുഞ്ഞിന്റെ വാദം. മൈലോമയെന്ന കാന്സര് രോഗബാധിതനാണെന്നും സിംഗിള് ബെഞ്ച് വിധി തന്റെ ചികിത്സയെയും അവകാശത്തെയും പ്രതികൂലമായി ബാധിക്കുമെന്നും ഹര്ജിയില് ചൂണ്ടിക്കാട്ടിയിരുന്നു.